* PRIJEDLOG

Na temelju članka 109. Zakona o cestama (Narodne novine 84/11, 22/13, 54/13, 148/13, 92/14, 110/19, 144/21, 114/22 i 4/23 - Odluka Ustavnog suda RH) i članka 41. točke 2. Statuta Grada Zagreba (Služeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_\_. sjednici, \_\_\_\_\_\_\_\_\_ 2023. donijela je

**ODLUKU**

**o izmjenama i dopuni Odluke o nerazvrstanim cestama**

**Članak 1.**

U Odluci o nerazvrstanim cestama (Službeni glasnik Grada Zagreba 18/13, 16/14, 25/15, 2/17, 7/18, 20/18 - pročišćeni tekst, 22/20, 34/20, 26/21 i 29/22 - pročišćeni tekst) u članku 7. stavak 3. briše se.

**Članak 2.**

Članak 23. mijenja se i glasi:

„Gradsko upravno tijelo nadležno za mjesnu samoupravu rješenjem odobrava:

- prekomjernu uporabu nerazvrstane ceste,

- zauzimanje nerazvrstane ceste radi uređenja gradilišta, izvođenja građevinskih i drugih radova, odlaganja materijala radi gradnje i slično,

- privremenu regulaciju prometa na nerazvrstanoj cesti I. reda za vrijeme izvođenja radova ili radnji sukladno prometnom elaboratu.

Podružnica Zagrebačke ceste izdaje suglasnost:

- za prekopavanje nerazvrstane ceste I., II. i III. reda radi popravka, prelaganja ili ugradnje komunalnih i drugih instalacija i uređaja te radi priključenja na te instalacije i uređaje i

- za privremenu regulaciju prometa na nerazvrstanim cestama II. i III. reda za vrijeme izvođenja radova ili radnji sukladno prometnom elaboratu.

Rješenje iz stavka 1. ovoga članka odnosno suglasnost iz stavka 2. ovoga članka izdaju se na temelju zahtjeva pravne ili fizičke osobe.“

**Članak 3.**

U članku 24. stavku 5. riječi: „stavka 3.“ zamjenjuju se riječima: „stavka 2.“

**Članak 4.**

Članak 29. mijenja se i glasi:

„Radove na obnovi kolničke konstrukcije na mjestu prekopavanja nerazvrstane ceste za koje nije potreban akt na temelju kojeg je dopuštena gradnja sukladno zakonima kojima se uređuje prostorno uređenje i gradnja, izvodi Podružnica Zagrebačke ceste na trošak investitora.

Pod radovima iz stavka 1. ovoga članka podrazumijeva se, u pravilu, razbijanje i uklanjanje konstrukcije kolnika, iskop materijala iz temeljnog tla ili nasipa, postavljanje vodova odnosno instalacija, nasipanje i zbijanje nasutog materijala te obnova konstrukcije kolnika na mjestu prijekopa. Sastav gornjeg ustroja kolničke konstrukcije na mjestu prijekopa određuje se prema uvjetima o načinu sanacije iz suglasnosti iz članka 23. stavka 2. alineje 1. ove odluke.

Zagrebačke ceste mogu izdati suglasnost da investitor na radovima zamjene i poboljšanja instalacija komunalne infrastrukture izvodi radove sanacije i asfaltiranja prijekopa, uz pridržavanje tehničkih uvjeta iz stavka 2. ovoga članka.

U slučaju iz stavka 1. ovoga članka, međusobna prava i obveze Grada Zagreba, Podružnice Zagrebačke ceste i investitora uređuju se ugovorom.“

**Članak 5.**

Članak 30. mijenja se i glasi:

„Investitor, vlasnik odnosno upravitelj infrastrukture dužan je Podružnici Zagrebačke ceste, uz zahtjev za izdavanje suglasnosti iz članka 23. stavka 2. alineje 1. ove odluke, dostaviti projektnu dokumentaciju za planirane radove te projekt sanacije nerazvrstane ceste.

Suglasnost iz članka 23. stavka 2. alineje 1. ove odluke kojom se odobrava prekopavanje nerazvrstane ceste sadrži:

-   mjesto i vrijeme izvođenja radova prekopavanja,

-   privremenu regulaciju prometa,

-   način i uvjete izvođenja radova te sanacije u skladu s pravilima struke,

-   nadzor nad obavljanjem radova,

-   mjere zaštite sudionika u prometu,

-   druge bitne elemente koji utječu na uređenu zelenu površinu zahvaćenu prekopavanjem nerazvrstane ceste, na sigurnost prometa i stabilnost građevina u blizini mjesta prekopavanja,

-   iznos naknade za prekopavanje te rok plaćanja.

Vrijeme prekopavanja utvrđuje se, u pravilu, u razdoblju u kojem će izvođenje radova u što manjoj mjeri otežavati odvijanje i protočnost prometa te organiziranje manifestacija.

Investitor, vlasnik odnosno upravitelj infrastrukture dužan je najmanje tri dana prije početka izvođenja radova prekopavanja o danu početka izvođenja radova izvijestiti Podružnicu Zagrebačke ceste i druge osobe navedene u suglasnosti iz članka 23. stavka 2. ove odluke.

Investitor, vlasnik odnosno upravitelj infrastrukture dužan je nakon izvođenja radova u skladu s projektom sanacije vratiti nerazvrstanu cestu u prvobitno stanje o svom trošku.“

**Članak 6.**

Članak 30.a mijenja se i glasi:

„Prije početka izvođenja radova prekopavanja, izvođač radova dužan je s ovlaštenim predstavnikom Podružnice Zagrebačke ceste potpisati zapisnik o početku radova prekopa na nerazvrstanoj cesti.

Izvođač radova dužan je po završetku radova prekopavanja nerazvrstane ceste bez odgode o tome obavijestiti Podružnicu Zagrebačke ceste i nerazvrstanu cestu dovesti u prvobitno stanje.

Ovlašteni predstavnik Podružnice Zagrebačke ceste i izvođač pregledat će radove te o obavljenom pregledu sastaviti zapisnik o primopredaji radova. Zapisnik o primopredaji radova sadrži fotografije nerazvrstane ceste prije i nakon završetka radova.“

**Članak 7.**

Članak 31. mijenja se i glasi:

„Podružnica Zagrebačke ceste vodi brigu da radovi u svezi s dovođenjem nerazvrstane ceste u prvobitno stanje budu izvedeni sukladno pravilima struke.

Investitor odnosno izvođač radova jamči za kvalitetu izvedenih radova dovođenja prekopane nerazvrstane ceste u prvobitno stanje za razdoblje od najmanje dvije godine od dovršetka tih radova, a u skladu s uvjetima o načinu sanacije iz suglasnosti za prekopavanje nerazvrstane ceste.

Podružnica Zagrebačke ceste prati kvalitetu izvedenih radova i dovođenja prekopane nerazvrstane ceste u prvobitno stanje tijekom cijelog razdoblja jamstvenog roka iz stavka 2. ovoga članka.

Ako Podružnica Zagrebačke ceste utvrdi da radovi dovođenja prekopane nerazvrstane ceste u prvobitno stanje nisu izvedeni kvalitetno i u skladu s pravilima struke, zahtijevat će od investitora odnosno izvođača radova da ih ponovno obavi te da nadoknadi time nastalu štetu.

Podružnica Zagrebačke ceste vodi očevidnik o izdanim suglasnostima iz članka 23. stavka 2. ove odluke.

Podružnica Zagrebačke ceste dužna je o izdanim suglasnostima iz članka 23. stavka 2. ove odluke izvijestiti gradsko upravno tijelo nadležno za mjesnu samoupravu.“

**Članak 8.**

Članak 32. mijenja se i glasi:

„Iznimno od članka 23. stavka 2. ove odluke, investitor radova nije dužan ishoditi od Podružnice Zagrebačke ceste prethodnu suglasnost za prekopavanje nerazvrstane ceste, ako je zbog oštećenja na uređajima i instalacijama ugrađenima u nerazvrstanu cestu, neposredno ugrožena sigurnost prometa, odnosno život i zdravlje građana ili bi mogla nastati veća gospodarska šteta (hitne intervencije).

Investitor radova iz stavka 1. ovoga članka dužan je, bez odgode, o potrebi obavljanja radova obavijestiti Podružnicu Zagrebačke ceste te u roku od jednog dana od dana početka izvođenja radova podnijeti zahtjev za izdavanje suglasnosti za prekopavanje nerazvrstane ceste.“

**Članak 9.**

U članku 41.b iza stavka 6. dodaje se stavak 7. koji glasi:

„Na dijelu nerazvrstane ceste iz stavka 1. alineje 1. ovoga članka nije dopuštena gradnja niti izvođenje drugih radova za koje je potrebno ishoditi akt kojim se odobrava građenje.“

**Članak 10.**

U članku 46. stavku 1. riječi: „od 3.000,00 do 10.000,00 kuna“ zamjenjuju se riječima: „od 390,00 do 1320,00 eura“.

U točki 13. riječi: „stavku 5.“ zamjenjuju se riječima: „stavku 4.“.

Iza dosadašnje točke 22. dodaje se nova točka 23. koja glasi: „postupi suprotno članku 41b. stavku 7. ove odluke“, a dosadašnja točka 23. postaje točka 24.

            U stavku 2. riječi: „od 800,00 do 2.000,00 kuna“ zamjenjuju se riječima: „od 100,00 do 260,00 eura“.

            U stavku 3. riječi: „od 2.500,00 do 5.000,00 kuna“ zamjenjuju se riječima: „od 330,00 do 660,00 eura“.

            U stavku 4. riječi: „od 800,00 do 2.000,00 kuna“ zamjenjuju se riječima: „od 100,00 do 260,00 eura“.

**Članak 10.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, 2023.

**Predsjednik**

**Gradske skupštine**

**Joško Klisović**